《次韵许可用参政从幸承天护圣寺是日升左丞》
元代·吴师道

西北群山迥，盘盘护帝乡。玉泉流海阔，金刹倚云翔。

四月龙舟迈，千官马首骧。落花萦剑佩，高柳拂帆樯。

采女遥分队，材官迸缀行。和声宣鼓籥，珍献集梯航。

天雨清初雾，湖波静不扬。瓦光浮璀璀，铃语振锵锵。

梵呗雷音偈，醍醐雪色浆。玉林敷御坐，翠殿散天香。

内宴肴初秩，仙韶乐更张。驺虞游近野，黄鹄下回塘。

驰道风随辇，行宫月转厢。应同游上苑，何以幸云阳。

心共斯民乐，谟咨上相良。传宣升列辅，稽首答休光。

勋业期千载，精神萃一堂。序调尧历象，泽浃舜要荒。

盛事传新句，迂儒乏寸长。愿将归美意，弦诵播修廊。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。